Document ID: 32006D0505

KOMISJONI OTSUS,
14. juuli 2006,
millega luuakse standardialaste nõuannete järelevalverühm, kes nõustab komisjoni Euroopa finantsaruandluse nõuanderühma (EFRAG) arvamuste objektiivsuse ja erapooletuse hindamisel
(2006/505/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
ning arvestades järgmist:
(1)
Kõikide börsil noteeritud ühenduse äriühingute finantsaruandluse ulatuslik läbipaistvus ja võrreldavus on tulemuslikult, tõrgeteta ja tõhusalt toimiva integreeritud kapitalituru rajamise eelduseks.
(2)
Selleks et soodustada siseturu toimimist, on Euroopa Parlamendi ja nõukogu määruses (EÜ) nr 1606/2002 (1) sätestatud, et reguleeritud turul noteeritud äriühingud peavad oma konsolideeritud aastaaruande ette valmistama kooskõlas ühtsete ülemaailmsete raamatupidamisstandarditega, millele üldjuhul viidatakse kui rahvusvahelistele finantsaruandlusstandarditele (IFRS). Kõnealuse määruse põhjendusega 10 on ette nähtud raamatupidamise tehnilise komitee loomine, kes peaks komisjonile andma toetust ja erialast nõu rahvusvaheliste raamatupidamisstandardite hindamisel.
(3)
Euroopa finantsaruandluse nõuanderühma lõid märtsis 2001 finantsaruandlusprotsessis osalevaid koostajaid, kasutajaid ja raamatupidamiseriala inimesi esindavad organisatsioonid; Euroopa finantsaruandluse nõuanderühm avaldab arvamust selle kohta, kas kinnitatav standard või tõlgendus on vastavuses ühenduse õigusega ning eelkõige määruses (EÜ) nr 1606/2002 sätestatud nõuetega, mis käsitlevad arusaadavust, asjakohasust, usaldusväärsust ja võrreldavust, samuti nõukogu direktiivides 78/660/EMÜ (2) ning 83/349/EMÜ (3) sätestatud õige ja erapooletu põhimõttega.
(4)
Kuna Euroopa finantsaruandluse nõuanderühm on eraõiguslik asutus, on sellel oluline roll asjakohase institutsioonilise infrastruktuuri loomist hõlmava kinnitamisprotsessi hea kvaliteedi, läbipaistvuse ning usaldusväärsuse seisukohast, ning ta peab tagama, et kinnitamisalane nõu on objektiivne ja tasakaalustatud.
(5)
Kõnealuses kontekstis kaalub komisjon sõltumatutest ekspertidest ja riiklike standardite koostajate kõrgetasemelistest esindajatest koosneva standardialaste nõuannete järelevalverühma loomist, mille ülesandeks oleks Euroopa finantsaruandluse nõuanderühma esitatud kinnitavate nõuannete läbitöötamine, et hinnata, kas nende sisu on tasakaalustatud ja objektiivne,
ON VASTU VÕTNUD KÄESOLEVA OTSUSE:
Artikkel 1
Käesolevaga luuakse raamatupidamisvaldkonna valitsusväline ekspertrühm, edaspidi “rühm”.
Artikkel 2
Ülesanne
Enne kui komisjon teeb kinnitava otsuse, on rühma ülesandeks komisjoni nõustamine selles osas, kas Euroopa finantsaruandluse nõuanderühma arvamused rahvusvaheliste raamatupidamisstandardite ning rahvusvahelise finantsaruandluse tõlgendamise komitee (IFRICs) tõlgenduste kinnitamise kohta on tasakaalustatud ja objektiivsed.
Artikkel 3
Liikmelisus - liikmete nimetamine
1. Rühm koosneb maksimaalselt seitsmest liikmest.
2. Komisjon määrab rühma liikmed sõltumatute ekspertide hulgast, kelle kogemused ja pädevus raamatupidamisvaldkonnas, eelkõige finantsaruandluse küsimustes, on ühenduse tasandil laialdaselt tunnustatud. Liikmed valitakse sobivate ettepanekute alusel, mis laekuvad pärast konkursikutse avaldamist siseturu ja teenuste peadirektoraadi veebisaidil.
3. Komisjon lähtub taotluste hindamisel järgmistest kriteeriumidest:
-
tõendatud pädevus ja kõrgetasemeline tehniline kogemus raamatupidamisvaldkonnas, sealhulgas Euroopa ja/või rahvusvahelisel tasandil, eelkõige finantsaruandluse küsimustes,
-
sõltumatus,
-
vajadus tasakaalustatud koosseisu järele geograafilise päritolu, soo (4) ning asjaomaste ettevõtete või asutuste funktsioonide ja suuruse osas.
4. Liikmed nimetatakse ametisse isikuliselt ja nad nõustavad komisjoni välistest mõjudest sõltumatult. Liikmed ei osale Euroopa finantsaruandluse nõuanderühma töös ei enne ametisse nimetamist ega oma ametiaja jooksul.
5. Liikmed kirjutavad igal aastal alla kohustusele tegutseda lähtuvalt avalikest huvidest ning avaldusele sõltumatust ja erapooletust kahjustada võivate huvide puudumise või olemasolu kohta.
6. Rühma liikmed nimetatakse ametisse kolmeks aastaks õigusega olla ametisse tagasi valitud. Rühma töökorraga võidakse igal aastal ette näha liikmete osaline vahetamine kahe või kolme kaupa.
7. Juhul kui rühma liige astub tagasi ametiaja jooksul, samuti kui liige ei suuda rühma töös enam tõhusalt osaleda või ei täida lõigetes 3 ja 4 ning asutamislepingu artiklis 287 sätestatud tingimusi, nimetab komisjon vastavalt lõigetele 3 ja 4 tema ülejäänud ametiajaks ametisse uue liikme.
8. Nende liikmete nimed, kelle komisjon ametisse nimetab, avaldatakse siseturu ja teenuste peadirektoraadi veebisaidil. Liikmete nimed kogutakse kokku, vaadatakse läbi ja avaldatakse vastavalt Euroopa Parlamendi ja nõukogu määrusele (EÜ) nr 45/2001. (5)
Artikkel 4
Töökorraldus
1. Rühma eesistuja on üks rühma liikmetest. Eesistuja valitakse lihthäälteenamusega üheks aastaks.
2. Komisjoni esindaja osaleb rühma koosolekutel ning võib osa võtta aruteludest. Teised komisjoni liikmed, kes on huvitatud rühmas arutlusel olevatest küsimustest, võivad samuti selle koosolekutel osaleda.
3. Pärast Euroopa finantsaruandluse nõuanderühmalt kinnitava arvamuse saamist rahvusvaheliste finantsaruandlusstandardite või rahvusvahelise finantsaruandluse tõlgendamise komitee tõlgenduste kohta annab rühm nõu, kas Euroopa finantsaruandluse nõuanderühma arvamus on objektiivne ja tasakaalustatud.
4. Rühm esitab oma arvamuse komisjonile lühikese aja jooksul, mis ei ole pikem kui kolm nädalat alates Euroopa finantsaruandluse töörühma arvamuse saamisest. Erandjuhul võib kõnealust ajavahemikku pikendada nelja nädalani, eelkõige kui küsimus on keeruline.
5. Rühma lõplik nõuanne avaldatakse komisjoni veebilehel.
6. Kui rühm määratleb konkreetse probleemi, alustab rühma eesistuja enne rühma lõpliku aruande esitamist Euroopa finantsaruandluse nõuanderühmaga küsimuse lahendamiseks dialoogi. Komisjon võib tasakaalustatud lahenduse saavutamise eesmärgil rühma ja Euroopa finantsaruandluse nõuanderühma vahelistes aruteludes osaleda.
7. Euroopa finantsaruandluse nõuanderühma tehniliste ekspertide rühma (TEG) eesistuja võib osaleda rühma koosolekutel vaatlejana. Eesistuja või komisjoni esindaja võib juhul, kui see on kasulik ja/või vajalik, kutsuda rühma aruteludes osalema teisi asjatundjaid või vaatlejaid, kes on pädevad päevakorras olevates küsimustes.
8. Rühma töös osalemisel saadud teavet, mis komisjoni arvates on konfidentsiaalne, ei tohi avaldada.
9. Rühm kinnitab oma töökorra vastavalt komisjoni heaks kiidetud töökorra standardeeskirjadele. (6)
10. Lisaks käesolevas artiklis osutatud dokumentidele võib komisjon töörühma kokkuvõtteid, järeldusi, osalisi järeldusi või töödokumente avaldada Internetis asjaomase dokumendi algkeeles.
Artikkel 5
Koosolekutega seotud kulud
Komisjon hüvitab liikmetele, ekspertidele ja vaatlejatele töörühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.
Liikmetele, ekspertidele ja vaatlejatele nende osutatud teenuste eest hüvitist ei maksta.
Koosolekute kulud hüvitatakse rühmale vastavate komisjoni talituste eraldatud aastaeelarve piires.
Artikkel 6
Kohaldamine
Käesolev otsus jõustub Euroopa Liidu Teatajas avaldamise päeval.
Seda kohaldatakse kuni 13. juulini 2009. Võimaliku pikendamise kohta teeb komisjon otsuse enne nimetatud kuupäeva.
Brüssel, 14. juuli 2006

Labels: 4
15